ทองคำร่วง 23.8 ดอลล์
สัญญาทองคำตลาดนิวยอร์กปิดร่วงลงอย่างหนัก หลัง จีดีพี  จีนชะลอตัว
19 ต.ค. 2554

สัญญาทองคำตลาดนิวยอร์กปิดร่วงลงอย่างหนัก หลัง จีดีพี  จีนชะลอตัว
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 23.8 ดอลลาร์ หรือ 1.4% ปิดที่ 1,652.8 ดอลลาร์/ออนซ์
ภาวะการซื้อขายในตลาดทองคำนิวยอร์กเป็นไปอย่างซบเซา หลังจากสำนักงานสถิติแห่งชาติของจีน (NBS) เปิดเผยเมื่อวานนี้ว่า ผลิตภัณฑ์มวลรวมภายในประเทศ (จีดีพี) ไตรมาส 3 ขยายตัวที่ระดับ 9.1% เมื่อเทียบเป็นรายปี น้อยกว่าไตรมาส 2 ที่ขยายตัว 9.5% และน้อยกว่าไตรมาสแรกที่ขยายตัวได้ดีถึง 9.7%
นักวิเคราะห์ในตลาดทองคำมองว่า สัญญาทองคำได้รับแรงกดดันจากการที่นักลงทุนลดการถือครองทองคำอันเนื่องมาจากความเสี่ยงด้านเงินเฟ้อลดน้อยลง หลังจากเศรษฐกิจจีนชะลอตัวลง แต่ในอีกด้านหนึ่งนั้น การชะลอตัวลงของเศรษฐกิจจีนก็ทำให้นักลงทุนวิตกกังวลด้วยเช่นกัน เนื่องจากจีนเป็นผู้ซื้อทองคำรายใหญ่ของโลก
นอกจากนี้ ตลาดยังได้รับปัจจัยลบจากความกังวลเกี่ยวกับเสถียรภาพทางเศรษฐกิจของฝรั่งเศสและเยอรมนี หลังจากมูดี้ส์ อินเวสเตอร์ เซอร์วิส เตือนว่าอาจให้แนวโน้ม"เชิงลบ"แก่อันดับความน่าเชื่อถือที่ Aaa ของฝรั่งเศสภายในเวลา 3 เดือนข้างหน้า และ ZEW เปิดเผยว่าดัชนีความเชื่อมั่นนักลงทุนเยอรมนีร่วงหนักเกินคาดในเดือนต.ค. สู่ระดับต่ำสุดในรอบเกือบสามปี